CELEX: 32019D1903
Language: da
Date: 2019-11-08 00:00:00
Title: Rådets gennemførelsesafgørelse (EU) 2019/1903 af 8. november 2019 om tilladelse til, at Tjekkiet anvender den generelle ordning for omvendt betalingspligt, der fraviger artikel 193 i direktiv 2006/112/EF

14.11.2019   
               
               
                  DA
               
               
                  Den Europæiske Unions Tidende
               
               
                  L 293/101
               
            
         RÅDETS GENNEMFØRELSESAFGØRELSE (EU) 2019/1903
         af 8. november 2019
         om tilladelse til, at Tjekkiet anvender den generelle ordning for omvendt betalingspligt, der fraviger artikel 193 i direktiv 2006/112/EF
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 199c, stk. 4,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Artikel 199c i direktiv 2006/112/EF tillader medlemsstaterne, uanset artikel 193 i nævnte direktiv, og på visse betingelser, indtil den 30. juni 2022 at indføre en generel ordning for omvendt betalingspligt på ikkegrænseoverskridende leveringer af varer og ydelser, hvorved den betalingspligtige for momsen er den afgiftspligtige person, til hvem der foretages al levering af varer eller ydelser for mere end 17 500 EUR pr. transaktion.
                  
               
                     (2)
                  
                  
                     Ved breve registreret i Kommissionen den 21. januar 2019 og den 22. marts 2019 anmodede Tjekkiet om tilladelse til at anvende den generelle ordning for omvendt betalingspligt.
                  
               
                     (3)
                  
                  
                     Momsgabet i Tjekkiet i 2014 var på 16,14 % af det samlede udestående momsbeløb i henhold til den metode og de tal, der fremgår af Kommissionens endelige rapport for 2016 af 23. august 2016 om momsgabet. Tjekkiets momsgab oversteg således medianmomsgabet i Fællesskabet (10,4 %) med mere end fem procentpoint.
                  
               
                     (4)
                  
                  
                     Andelen af karruselsvig i Tjekkiets samlede momsgab var mere end 25 % i henhold til den konsekvensanalyse, der ledsagede forslaget til Rådets direktiv (EU) 2018/2057 (2), som indførte den generelle ordning for omvendt betalingspligt.
                  
               
                     (5)
                  
                  
                     Tjekkiet har fremlagt oplysninger for Kommissionen, der viser, at selv om der i Tjekkiet var blevet gennemført en række kontrolforanstaltninger med positive resultater, har foranstaltningerne ikke været tilstrækkelige til at bekæmpe karruselsvig. Administrativt samarbejde på momsområdet har også vist sig at være utilstrækkeligt til at bekæmpe karruselsvig.
                  
               
                     (6)
                  
                  
                     Tjekkiet har fremlagt oplysninger for Kommissionen, der viser, at den anslåede gevinst ved overholdelsen af skattereglerne og skatteinddrivelsen, som følge af indførelsen af den generelle ordning for omvendt betalingspligt, forventes at være på 10 mia. tjekkiske koruna (CZK). Tjekkiet redegjorde også for, at den samlede ekstra byrde for virksomheder og skattemyndighederne forventes at være på 604 mio. CZK. Den forventede gevinst ved overholdelsen af skattereglerne og skatteinddrivelsen opvejer altså den forventede samlede ekstra byrde for virksomhederne og skattemyndighederne med mindst 25 %.
                  
               
                     (7)
                  
                  
                     Da Tjekkiet ikke forventer, at den samlede ekstra byrde for virksomhederne og skattemyndighederne som følge af indførelsen af den generelle ordning for omvendt betalingspligt bliver betydelig, vil det ikke give virksomheder og skattemyndigheder flere omkostninger end dem, der fulgte med anvendelsen af andre kontrolforanstaltninger.
                  
               
                     (8)
                  
                  
                     Tjekkiet har indgivet en anmodning om tilladelse til at anvende den generelle ordning for omvendt betalingspligt fra den 1. januar 2020 til den 30. juni 2022.
                  
               
                     (9)
                  
                  
                     Tjekkiet har over for Kommissionen bekræftet, at der vil blive iværksat tiltag for at informere de afgiftspligtige personer om indførelsen af anvendelsen af den generelle ordning for omvendt betalingspligt ved hjælp af e-mail, offentlige workshops, drøftelser med erhvervsorganisationer, myndighedens websted samt trykt eller elektronisk kampagnemateriale.
                  
               
                     (10)
                  
                  
                     Tjekkiet har forelagt Kommissionen en detaljeret beskrivelse af de eksisterende momskontrolforanstaltninger og har bekræftet, at de eksisterende foranstaltninger med tilføjelsen af en særlig kode for den generelle ordning for omvendt betalingspligt vil være tilstrækkelige til at sikre, at anvendelsen af den generelle ordning for omvendt betalingspligt fungerer og overvåges effektivt.
                  
               
                     (11)
                  
                  
                     På grundlag af oplysningerne fra Tjekkiet til Kommissionen konkluderes det, at Tjekkiet opfylder betingelserne i artikel 199c, stk. 1, i direktiv 2006/112/EF, og at anmodningen fra Tjekkiet opfylder betingelserne i nævnte direktivs artikel 199c, stk. 3. Det er derfor hensigtsmæssigt at give Tjekkiet tilladelse til at anvende den generelle ordning for omvendt betalingspligt fra den 1. januar 2020 til den 30. juni 2022.
                  
               
                     (12)
                  
                  
                     Undtagelsen får ingen negativ indvirkning på Unionens egne indtægter hidrørende fra moms —
                  
               VEDTAGET DENNE AFGØRELSE:
         
            Artikel 1
            Uanset artikel 193 i direktiv 2006/112/EF tillades det, at Tjekkiet anvender den generelle ordning for omvendt betalingspligt i henhold til artikel 199c i nævnte direktiv fra den 1. januar 2020 til den 30. juni 2022.
         
         
            Artikel 2
            Denne afgørelse får virkning på dagen for meddelelsen.
            Den anvendes fra den 1. januar 2020 til den 30. juni 2022.
         
         
            Artikel 3
            Denne afgørelse er rettet til Tjekkiet.
         
         
            Udfærdiget i Bruxelles, den 8. november 2019.
            
               
                  På Rådets vegne
               
               M. LINTILÄ
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets direktiv (EU) 2018/2057 af 20. december 2018 om ændring af direktiv 2006/112/EF om det fælles merværdiafgiftssystem, for så vidt angår en midlertidig anvendelse af en generel ordning for omvendt betalingspligt ved levering af varer og ydelser over en bestemt værdi (EUT L 329 af 27.12.2018, s. 3).